نئی دہلی میں تازہ ہوا 'برائے فروخت'
آکسیجن بار سے زیادہ تر درمیانی عمروں کے افراد اور بزرگ فائدہ اٹھا رہے ہیں۔ بار میں ایک فرد کو 15 منٹ تک مسلسل آکسیجن فراہم کی جاتی ہے جس کے عوض 300 روپے وصول کیے جاتے ہیں۔
ویب ڈیسک — بھارتی میڈیا رپورٹس کےمطابق نئی دہلی ان دنوں صاف ہوا کے حصول کی جنگ لڑ رہا ہے۔ شہر کی فضا انتہائی آلودہ ہے اور 'ایئر کوالٹی' بہت خراب ہے جس کی وجہ سے پورا شہر ایک گیس چیمبر میں تبدیل ہوا نظر آتا ہے۔ ان مسائل سے نمٹنے کے لیے حکومت کے ساتھ اب شہریوں نے بھی آلودگی کو کم کرنے کی غرض سے مختلف اقدامات شروع کردیے ہیں۔ شہر میں کھلنے والا پہلا آکسیجن بار انہی کوششوں میں سے ایک ہے۔ "آکسی پیور" نامی یہ بار آریا ویر اور مارگریٹا کوریت سیانہ کی زیرِ نگرانی چل رہا ہے۔ یہ بار پہلی مرتبہ جون میں متعارف کرایا گیا تھا لیکن حالیہ ہفتوں کے دوران اس کی شہرت میں اضافہ ہوا ہے۔ اس منفرد بار میں صارفین کو تازہ آکسیجن فراہم کی جاتی ہے۔ فی الوقت ایک دن میں یہاں سے 30 سے 40 صارفین آکسیجن حاصل کرتے ہیں۔ بار سے آکسیجن خرید کر گھر بھی لے جائی جا سکتی ہے۔ آکسیجن بار سے زیادہ تر درمیانی عمروں کے افراد اور بزرگ فائدہ اٹھا رہے ہیں۔ ایک فرد کو 15 منٹ تک مسلسل آکسیجن فراہم کی جاتی ہے جس کے عوض 300 روپے وصول کیے جاتے ہیں۔ یہاں مختلف فلیورز میں آکسیجن دستیاب ہے۔ جیسے یوکلپٹس، ونیلا، اسپیرمنٹ، دار چینی، لیمن گراس، اورنج اور چیری وغیرہ۔ ماہرین کے مطابق یوکلپٹس ہڈیوں کے لیے فائدہ مند ہے اور گلے میں ریشہ بننے نہیں دیتا اور ونیلا فلیور ذہن کو پرسکون رکھنے میں مدد دیتا ہے۔ اسپیرمنٹ پٹھوں کو سکون دیتا ہے جب کہ پیپر منٹ متلی دور کرنے میں مدد دیتا ہے۔ یہ آکسیجن بار ایک طرح کا مساج سینٹر یا اسپا ہے۔ لیکن یہ وہ آکسیجن نہیں جو اسپتالوں میں پائی جاتی ہے۔ آکسیجن بار کا تجربہ کرنے والا بھارت پہلا ملک نہیں ہے۔ اسی طرز کے بارز جاپان، امریکہ، ہانگ کانگ، بنکاک اور کئی دیگر ملکوں میں بھی ایسے آکسیجن بار موجود ہیں۔ ایسا ہی ایک بار ممبئی میں بھی سن 2012 میں کھولا گیا تھا۔ خیال رہے کہ نئی دہلی میں ایئر کوالٹی انڈیکس 300 سے 400 پوائنٹس کے درمیان ہے جس کے سبب سانس کی بیماریوں میں اضافہ ہو رہا ہے اور شہریوں کو سانس لینے میں دشواری کا سامنا ہے۔ بھارتی میڈیا رپورٹس کے مطابق ایسی صورتِ حال میں یہ آکسیجن بار کسی نعمت سے کم نہیں۔